แนวโน้มดัชนีเช้าผันผวนมีลุ้นบวก
นักวิเคราะห์ฯคาดตลาดหุ้นไทยเช้านี้ผันผวน แต่มีลุ้นดีดตัวต่อจากแรงหนุน 2 ปัจจัย มีลุ้นบวก Flow เข้าต่อ-ราคาสินค้าโภคภัณฑ์ขึ้น
1 ต.ค. 2553

นักวิเคราะห์ฯคาดตลาดหุ้นไทยเช้านี้ผันผวน แต่มีลุ้นดีดตัวต่อจากแรงหนุน 2 ปัจจัย มีลุ้นบวก Flow เข้าต่อ-ราคาสินค้าโภคภัณฑ์ขึ้น
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้คงจะผันผวน แต่ก็มีโอกาสที่จะถูกขับเคลื่อนขึ้นไปได้ จาก 2 ปัจจัยหลัก คือ Fund Flow ที่นักลงทุนต่างชาติยังเข้าซื้อสุทธิต่อ เพียงแต่การเข้าซื้อตอนนี้อาจจะต้องเพิ่มความระมัดระวังมากขึ้น 
ส่วนอีกเรื่องคือ ราคาสินค้าสินค้าโภคภัณฑ์ที่ปรับตัวขึ้น โดยราคาน้ำมันวันนี้เพิ่มขึ้นมาที่ระดับราคา 79.97 ดอลลาร์ฯ/บาร์เรล ซึ่งคงเป็นแรงหนุนสำคัญให้กลุ่มพลังงานในวันนี้ ส่วนกลุ่มแบงก์วันนี้มองว่าอาจจะโดนแรงกดดันในเรื่องของค่าธรรมเนียมฯ ซึ่งอาจจะมีการตกลงกันใหม่ หลังจากมีข่าวว่า รมว.คลังต้องการให้ปรับลดลงอีก 
ทั้งนี้ ยังคงแนะนำให้ติดตามสถานการณ์ทางการเมืองอย่างใกล้ชิดมากขึ้น เพราะจะมีการสอบพยานฝ่ายผู้ถูกร้องครั้งสุดท้ายในคดียุบพรรคประชาธิปัตย์ในวันที่ 18 ต.ค. ซึ่งหลังจากนั้นก็คงมีผลตัดสินคดีออกมา ฉะนั้น คงเห็นเป็นลักษณะของความผันผวนอยู่
ด้านตลาดหุ้นอื่นในภูมิภาคเช้านี้เคลื่อนไหวบวก-ลบสลับกันไป พร้อมให้แนวรับ 960 จุด แนวต้าน 984 จุด